Mareka 11 | Bibele e Inthaneteng | Phetolelo ea Lefatše le Lecha
11 Joale ha ba atamela Jerusalema, Bethefage le Bethani+ Thabeng ea Mehloaare, a roma barutuoa+ ba hae ba babeli 2 ’me a ba bolella: “Kenang motsaneng oane oo le o bonang, ’me hang ha le kena ho oona le tla fumana petsana e tlamiloeng ea esele, eo ho seng le ea mong oa moloko oa batho ea seng a kile a e palama; e lokolleng ’me le e tlise.+ 3 Haeba leha e le mang a re ho lōna, ‘Ke hobane’ng ha le etsa see?’ le re, ‘Morena oa e hloka, ’me o tla e romela hang-hang hore e khutlele mona.’”+ 4 Kahoo ba tloha ’me ba fumana petsana e tlamiloeng ea esele monyako, ka ntle seterateng se ka thōko, eaba baa e lokolla.+ 5 Empa ba bang ho ba emeng moo ba qala ho re ho bona: “Le etsa’ng ha le lokolla petsana eo ea esele?”+ 6 Ba ba bolella feela joalokaha Jesu a ne a boletse; ’me ba ba tlohela ba ea.+ 7 Ba tlisa petsana+ eo ea esele ho Jesu, ’me ba beha liaparo tsa bona tsa ka ntle holim ’a eona, ’me a e palama.+ 8 Hape, ba bangata ba ala liaparo+ tsa bona tsa ka ntle tseleng, empa ba bang ba poma makala+ a nang le makhasi masimong.+ 9 Ba tsamaeang ka pele le ba tlang ka morao ba ’na ba hoeletsa: “Rea rapela,+ pholosa! Ho hlohonolofetse ea tlang ka lebitso la Jehova!+ 10 Ho hlohonolofetse ’muso o tlang oa ntat’a rōna Davida!+ Rea rapela, pholosa, bophahamong bo holimo!” 11 Eaba o kena Jerusalema, ka tempeleng; a qamaka lintho tsohle, ’me, kaha nako e ne e se e ile, a tsoa ho ea Bethani le ba leshome le metso e ’meli.+ 12 Letsatsing le hlahlamang, ha ba tsoile Bethani, a lapa.+ 13 A le hōjana a re heli! ’me a bona sefate sa feiga se neng se e-na le makhasi, ’me a ea bona hore na mohlomong o ne a tla fumana ho hong ho sona. Empa, ha a fihla ho sona, a fumana ho se letho haese makhasi, kaha e ne e se nako ea lifeiga.+ 14 Kahoo, ha a arabela, a re ho sona: “Ho se ke ha hlola ho e-ba le ea jang litholoana tse tsoang ho uena ka ho sa feleng.”+ Barutuoa ba hae ba ne ba mametse. 15 Joale ba tla Jerusalema. Moo a kena ka tempeleng ’me a qala ho phahla ba rekisang le ba rekang ka tempeleng, ’me a phethola litafole tsa ba ananyang chelete le libenche tsa ba rekisang maeba;+ 16 ’me o ne a sa tlohele leha e le mang hore a fete ka tempeleng a nkile sejana, 17 empa a ’na a ruta ’me a re: “Na ha hoa ngoloa, ‘Ntlo ea ka e tla bitsoa ntlo ea thapelo+ bakeng sa lichaba tsohle’?+ Empa le e entse lehaha la masholu.”+ 18 Eaba baprista ba ka sehloohong le bangoli ba utloa ka hona, ’me ba qala ho batla kamoo ba ka mo timetsang kateng;+ etsoe ba ne ba mo tšaba, kaha bongata bohle bo ne bo hlolloa ka ho tsoelang pele ke thuto ea hae.+ 19 Ha e se e le mantsiboea, ba ne ba tsoa motseng. 20 Empa ha ba feta moo hoseng haholo, ba bona sefate sa feiga se se se omeletse ho tloha metsong.+ 21 Kahoo Petrose, ha a se hopola, a re ho eena: “Rabi, bona! sefate sa feiga seo u ileng ua se rohaka se omeletse.”+ 22 Ha Jesu a araba a re ho bona: “E-bang le tumelo ho Molimo. 23 Kannete ke re ho lōna mang kapa mang ea bolellang thaba ena, ‘Phahama ’me u lahleloe ka leoatleng,’ ’me a sa belaele ka pelong ea hae empa a e-na le tumelo hore seo a se bolelang se tla etsahala, ho tla ba joalo ho eena.+ 24 Ke ka lebaka lena ke le bolellang, Lintho tsohle tseo le li rapellang le ho li kōpa le be le tumelo hore le se le hlile le li amohetse, ’me le tla ba le tsona.+ 25 Ha le ema le rapela, le tšoarele+ eng kapa eng eo le nang le eona khahlanong le mang kapa mang; e le hore Ntat’a lōna ea leng maholimong le eena a ka le tšoarela litšito tsa lōna.”+ 26 —— 27 Ba boela ba tla Jerusalema. Ha a ntse a tsamaea ka tempeleng, baprista ba ka sehloohong le bangoli le banna ba baholo ba tla ho eena+ 28 ’me ba qala ho re ho eena: “U etsa lintho tsee ka matla afe? kapa ke mang ea u fileng matla aa a ho etsa lintho tsee?”+ 29 Jesu a re ho bona: “Ke tla le botsa potso e le ’ngoe. Le nkarabe, ’me le ’na ke tla le bolella hore na ke etsa lintho tsena ka matla afe.+ 30 Na kolobetso+ ea Johanne e ne e tsoa leholimong kapa ho batho? Nkarabeng.”+ 31 Kahoo ba qala ho buisana, ba re: “Haeba re re, ‘E tsoa leholimong,’ o tla re, ‘Ka hona, ke hobane’ng ha le sa ka la mo lumela?’+ 32 Empa na re ka iteta lifuba ra re, ‘E tsoa ho batho’?”—Ba ne ba tšaba bongata, kaha bona kaofela bo ne bo nka hore ka sebele Johanne e ne e bile moprofeta.+ 33 Joale, ha ba araba Jesu ba re: “Ha re tsebe.” Eaba Jesu o re ho bona: “Le ’na ha ke le bolelle hore na ke etsa lintho tsena ka matla afe.”+